b'\n_START_ARTICLE_\nH\xc3\xb8yere aper\n_START_SECTION_\nBeskrivelse\n_START_PARAGRAPH_\nHodeskallen hos h\xc3\xb8yere aper skiller seg fra halvapene med at \xc3\xb8yehulen er en lukket struktur i bakkant. Dette trekket finnes ogs\xc3\xa5 hos sp\xc3\xb8kelsesaper, men dette kan v\xc3\xa6re et tilfelle av parallell evolusjon. Ingen h\xc3\xb8yere aper har mer enn 4 fortenner oppe og nede (en del havlaper har seks fortenner opp og nede). Kroppen er ogs\xc3\xa5 mer kort og kompakt, og likner mindre p\xc3\xa5 en generell pattedyrkropp slik man finner hos halvaper._NEWLINE_Nesen hos aper er ikke trukket ut i en snute slik som hos lemurene. Mens halvaper har en fuktig ytre nese slik man finner hos de fleste pattedyr, har de h\xc3\xb8yere apene en t\xc3\xb8rr nese._NEWLINE_H\xc3\xb8yere aper har et utmerket fargesyn tilsvarende menneskets, mens halvaper stort sett er nattdyr og mangler r\xc3\xb8d-gr\xc3\xb8nt fargesyn. Felles for de h\xc3\xb8yere apene er at synet har tatt over luktesansens betydning som viktigste sans. H\xc3\xb8yere aper er derimot stort sett dagdyr og er de eneste morkakedyrene som har evnen til \xc3\xa5 skille r\xc3\xb8dt og gr\xc3\xb8nt. Hos vestapene er det kun hunndyrene som har fargesyn, ettersom genet for fargesyn befinner seg p\xc3\xa5 X-kromosomet. Hos \xc3\xb8staper og menneskeaper har begge kj\xc3\xb8nn fargesyn. R\xc3\xb8d-gr\xc3\xb8nn fargeblindhet forekommer imidlertid i disse gruppene, ogs\xc3\xa5 her vanligvis blant hannene._NEWLINE_Fellestrekk for de ekte apene er blant annet at livmoren er enkel (ikke lenger delt i to \xc2\xabarmer\xc2\xbb) og at antallet patter ble redusert til to.'